Obedume Kakhulu Kwezemfundo UMnu J.N.T Dupute Kasekho
Abemuli yakhe babike ukuthi uDupute ubhubhele koBulawayo esibhedlela seMpilo ngoLwesibili edliwa ngumkhuhlane wemvukuzane 
Obedume kakhulu kwezemfundo njalo eyimbongi, uMnu Joseph Nhokwa Thaka Dubute kasekho. UDupute ubhubhele esibhedlela seMpilo ngoLwesibili edliwa yisifo semvukuzane. Ubeseleminyaka engamatshumi ayisikhombisa lantathu, 73 njalo ungcwatshelwe kibo eGwambe ngoLwesihlanu ekuseni. UDupute waba ngumphathi wezikolo ezitshiyeneyo kweleMandebeleni ezibalisa iMpandeni Mission, iMasendu Secodary, Manama Secondary, Thekwane High, Dombodema Secondary, iMadlambudzi kanye lezinye ezitshiyeneyo. UMnu Dupute wazakala kakhulu ngenkondlo zakhe esezike zafundiswa ezikolo ezikugwalo lwezinkondlo oluthiwa "Ugqozi Lwezimbongi". Lezi nkondlo zigoqela ethi “Ikhwibi”, “Isithombe Sakho”, “Ingoma Yakho” kanye lethi “Ngivumele Nomazilo”. Umuyi ubengumlobi njalo wengoma esezike zahlatshelwa kumincintiswano yokuhlabela ezikolo zePrimary kweleMandebeleni. Umzukulu wakhe uNkosazana Hope Tshuma utshele iStudio 7 ukuthi abakoDupute badane kakhulu ngokutshiywa yinsika yakwabo. "Ukhulu ubengumthunzi wethu sonke njengemuli. Ukudlula kwakhe kusitsiye sihlulukelwe ngoba yinto ebesingayikhangelelanga," kuchasise uNkosazana Tshuma. Omunye wabafundiswa nguDupute esikolo sakoMadlamudzi uMnu Difa Dube, yena osehlala kweleBhilithani uthe eleZimbabwe lilahlekelwe liqhawe lamampela. "UDupute ubengomunye wabantu abazimiseleyo ukuvuselela isizwe sakithi ehlonitshwa ngengomuntu ololwazi olujulileyo kwezemfundo," kufakaze uMnu Dube. Nansi enye yenkondlo zikaDupute esiyithethe kuGqozi Lwezimbongi. Ngivumele Nomazilo Ngikubize ngawothando; Unguntandose womoya wami, Ungumbukwase wamehlo ami, Ilizwi lakho lingunomaju, Lingumnandisi endlebeni zami Uma lisithi, ‘ngiyakuthanda,’ Kujuluka wonk’ umzimba wami Uma lezo zindeb’ ezikuwe Zimomozel’ isimo sothando; Zingunombali wamahlabathi Obuhle bakhe lobukamaqhwa – Ongubuhlal’ ongiphandla ngaye – Kungidibanis’ ingqondo zami.